Document ID: 32008D0070

DECIZIA COMISIEI
din 22 ianuarie 2008
de modificare a Deciziei 2006/415/CE privind anumite măsuri de protecție referitoare la gripa aviară înalt patogenă de subtip H5N1 la păsările de curte din Germania, Polonia și România
[notificată cu numărul C(2008) 55]
(Text cu relevanță pentru SEE)
(2008/70/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
având în vedere Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (3), în special articolul 63 alineatul (3),
întrucât:
(1)
Decizia 2006/415/CE a Comisiei din 14 iunie 2006 privind anumite măsuri de protecție referitoare la influența aviară de subtip H5N1 la păsările de curte din Comunitate și de abrogare a Deciziei 2006/135/CE (4) prevede aplicarea anumitor măsuri de protecție pentru a preveni răspândirea bolii, inclusiv stabilirea unor zone A și B ca urmare a suspectării sau confirmării unui focar de gripă aviară.
(2)
În urma izbucnirii unor focare de gripă aviară înalt patogenă de subtip H5N1 în Germania și Polonia, Decizia 2006/415/CE a fost modificată ultima dată prin Deciziile 2007/878/CE (5) și 2007/885/CE (6) ale Comisiei.
(3)
Măsurile de protecție adoptate de Germania în temeiul Deciziei 2006/415/CE, inclusiv stabilirea de zone A și B, în conformitate cu articolul 4 din decizia menționată, au fost reexaminate în cadrul Comitetului permanent pentru lanțul alimentar și sănătatea animală și pot fi confirmate.
(4)
Deoarece în Polonia s-a înregistrat un nou focar de boală în zona supusă restricțiilor, durata măsurilor ar trebui modificată pentru a se ține cont de situația epidemiologică.
(5)
România a notificat Comisiei că, datorită situației favorabile a bolii în statul membru respectiv, toate măsurile de protecție instituite ca urmare a focarelor de gripă aviară înalt patogenă de subtip H5N1 de pe teritoriul său au fost suprimate în data de 31 decembrie 2007 și, prin urmare, stabilirea de zone A și B în statul membru respectiv în conformitate cu articolul 4 alineatul (2) din Decizia 2006/415/CE nu mai este necesară.
(6)
Din motive de claritate, anexa la Decizia 2006/415/CE ar trebui înlocuită în totalitate.
(7)
Prin urmare, Decizia 2006/415/CE ar trebui modificată în consecință.
(8)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2006/415/CE se înlocuiește cu textul anexei la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 22 ianuarie 2008.

Labels: 3
0
18
6